b'\n_START_ARTICLE_\nAlveolarna kost\n_START_SECTION_\nRazvojne nepravilnosti\n_START_PARAGRAPH_\nPrirojena anodontija (popolna brezzobost) oziroma hipodontija (brezzobost, ki zajema le dolo\xc4\x8deno \xc5\xa1tevilo zob) lahko vklju\xc4\x8duje tudi razvojno nepravilnost alveolarne kosti, pri \xc4\x8demer se alveolarna kost bodisi zgornje bodisi spodnje \xc4\x8deljustnice ne razvije.\n_START_SECTION_\nPatologija\n_START_PARAGRAPH_\nPo izdrtju zoba zapolni zobno jamico najprej krvni strdek, iz katerega se razvije nezrela kostnina, ki se kasneje pretvori v zrelo sekundarno kostnino. Krvni strdek se za\xc4\x8dne najprej spreminjati v fibrinsko mre\xc5\xbeo, ki pa ga za\xc4\x8dne nato nadome\xc5\xa1\xc4\x8dati granulacijsko tkivo. Nato se aktivirajo osteoblasti, ki tvorijo novo kostnino. Najprej tkivo \xc5\xa1e ni mineralizirano, a s\xc4\x8dasoma postaja nova nezrela kostnina gostej\xc5\xa1a in trdnej\xc5\xa1a. Zobna jamica se v celoti zapolni z novo kostjo, v kateri pa \xc5\xa1e potekata dozorevanje in pregrajevanje. Kon\xc4\x8dna kostnina nikoli ne dose\xc5\xbee za\xc4\x8detne vi\xc5\xa1ine kot pred puljenjem. Poleg tega se pa s\xc4\x8dasoma v predelu manjkajo\xc4\x8dega zoba alveolarna kost resorbira, saj po puljenju zoba alveolarna kost izgubi glavno funkcijo in podle\xc5\xbee atrofiji. Pod njo le\xc5\xbee\xc4\x8da bazalna kost zgornje ali spodnje \xc4\x8deljustnice pa ostane manj prizadeta, saj za njen obstanek ni potrebna prisotnost zoba v zobni jamici. Izguba alveolarne kostnine vodi v zmanj\xc5\xa1anje spodnje tretjine vertikalne razse\xc5\xbenosti obraza.'